text: divendres, 8 d'octubre 2021 - 10:17h
  El Butlletí Oficial de la Província (BOP) ha publicat este dijous la convocatòria d'Ajudes Parèntesi 'Complements' dotada amb 4.409.000 €. Amb esta convocatòria s'esgota l'import total destinat al Pla Resistir, Ajudes Parèntesi, que ascendeix a 28.804.194 euros.
  En les ajudes, tal com consta en la publicació, s'incorpora també el sector de l'oci, que podrà sol·licitar les ajudes de la mateixa manera que la resta d'empreses de sectors especialment afectats per les restriccions de mobilitat i aforament i que han sigut beneficiàries de les ajudes atorgades per Ajuntament de València en la convocatòria Pla Resistir "Ajudes Parèntesi" i que continuen exercint la seua activitat econòmica.
  La nova convocatòria és compatible amb qualsevol altra ajuda atorgada per l'Ajuntament de València, excepte amb l'atorgada en qualitat de complement en la convocatòria Pla Resistir Ajudes Parèntesi per als sectors econòmics del districte de Ciutat Vella', perquè les persones beneficiàries d'esta línia ja van rebre un complement a la seua primera ajuda.
  "L'import total destinat a esta convocatòria es repartirà proporcionalment entre totes les sol·licituds presentades que complisquen els requisits", ha aclarit la regidora Pilar Bernabé.
  Per a justificar esta ajuda, la persona beneficiària haurà de presentar les corresponents factures o documents de valor probatori anàleg, en el termini de 5 dies hàbils a comptar des del següent a la publicació de l'edicte, que contindrà les persones o entitats beneficiàries de la subvenció i l'import concedit.
  D'altra banda, gràcies a la línia d'ajudes del Pla Resistir dirigida a les persones autònomes i pimes que operen en el camp de les cerimònies i celebracions, el consistori ha injectat 3.080.200 euros a este sector, que ha beneficiat 1.398 persones.
  L'última línia d'ajudes específica, la dirigida als negocis del centre de la ciutat i emmarcada en el Pla de Reactivació Econòmica de Ciutat Vella, ha permés que 759 persones autònomes i micropimes del districte pogueren comptar amb 1.786.600 euros.
  "Desconvocada la vaga de Renfe per al pont del Pilar" "La Diputació de València obri les portes dels seus palaus pel 9 d'Octubre"